作者:楊乘
標題:南徐春日懷古
內容:六代驕奢地，三春物象繁。靈湖通漲海，天塹隔中原。曉渡高帆駛，陰風巨艦翻。旌旗西日落，戈甲夏雲屯。豹變資陳武，龍飛擁晉元。風流前事盡，文物舊儀存。邪侮嘗移潤，忠貞幾度冤。興亡山兀兀，今古水渾渾。露滴蜂偷蕊，鶯啼日到軒。酒腸堆曲糵，詩思繞乾坤。愁夢全無蝶，離憂每愧萱。形骸勞大塊，玉石任炎昆。出處寧由己，升沈未足言。且應中聖樂，坐起任昏昏。